Attili lani kwe yiesi lo yu‑niha,
chi do benne anke tisaha nna len Tata Do Yebáha‑ba doe nna la tisaha‑ba nuha anke Diosi.
Lee nuha chi doe len Tata Do Yebáha attili lani kwe yiesi lo yu‑niha.
Labie bixuin Tata Do Yebáha kini benie iyá tte nu seꞌe.
Ganna ttixka anúba benneha do,
laꞌania nna iyába nu chi ukaha,
labí uka nuha ganna ttixka.
Len benne anke tisaha tee elha nabani geriꞌi ttu dia lii nna benne anke elha nabaniha,
benneha nuha anke xiani ge ka benne.
Xianiha nuha rudanie lheꞌe chulhaha nna chulhaha labí udaana loe.
Udo ttu benne biyú udhelha Tata Do Yebáha.
Benneha utta lábie Juan.
Labie bisiabie kini utixxiꞌe ge benne anke xianiha kini anáchu de nu utixxiꞌa Juan‑ni nna iyába ka benne tsia leke ge benne anka xianiha.
Laa Juan‑niga nuha uke xianiha.
¡Koꞌo!
Suna bitaba benneha kini utixxiꞌe ge benne anka xianiha,
delába xiani nu gwalíga udanie ge iyá ka benne ki tte dákanie nuxa anka Tata Do Yebáha.
Benne anka xianiha,
benneha nuha chi bisiabie yiesi lo yu‑ni.
Chiba do benneha yiesi lo yu‑ni nna labie bixuin Tata Do Yebáha kini benie yiesi lo yu‑ni,
ttaka ka benne seꞌe yiesi lo yu‑ni labí chi ankabiakanie benneha.
Len ka benne geeha‑ba bisiabie,
ttaka ka benne geeha nna labí belabike bie.
Ttaka iyába ka benne belabike bie lhe gwa ugía leke gebie lhe,
ka benneha nuha begwebie ke lo neda kini akake xiꞌin Tata Do Yebáha.
Ka benneha bisinke ukake xiꞌin Tata Do Yebáha,
labí aníha chi ankake tti ulikeha,
nigaba kumu de aníha uka le ka benne seꞌe yiesi lo yu‑ni akake,
sinuki kumu Tata Do Yebáha‑ba bedá lebie ukake xiꞌinie.
Benne anke tisaha beyake ttu benne attiba riꞌi nna udoe lenriꞌi.
Uka xxatte benne siꞌi lasi lhe beleꞌebie nu anka gwalí lhe.
Riꞌi bilenriꞌi nu xxeni ra leeha,
delába nu xxeni ra lebie nu bete Tata geeha kumu de anke Xiꞌin ttu túbiru ge benneha.
Juan‑ni nna utixxiꞌana ge benne anke tisaha lhe unnena idisa,
rana:
―Ge benne‑ni nuha rinnea tti ria:
“Benne delola dabie danalhe netiha,
benneha xxenirula ra lebie tti neti,
kumu benneha chila doe tti neti.”
Kumu de labie anke benne tee iyá nu tse gebie,
de nuha nna iyábariꞌi redí baariꞌi nu tse geeha,
nu labí rudú siie rutebie geriꞌi.
Kumu bia bennabi bete Tata Do Yebáha lenriꞌi,
lasi ná Moisés‑niba bodhaꞌane nuha,
ttaka elha siꞌi lasi geeha lhe nu anka gwalíha lhe,
Jesucristuha‑ba beleꞌenie riꞌi nuha.
Tata Do Yebáha lanú nu chi bilenna benneha.
Sunruba benne anke ttu túbiru Xiꞌinieha,
delába benne due lenieha,
benneha‑ruba nuha chi beleꞌenie riꞌi Tata geeha.